Iz Ureda za odnose s javnošćću Vlade poslali su priopćenje medijima u kojemu stoji da će Vlada u 100-postotnom iznosu financirati sve javne radove na sanaciji poplavljenih područja

Osim financiranja, gradovima i općinama pogođenim poplavama bit će omogućeno angažiranje nezaposlenih osoba na komunalnim javnim radovima na sanaciji terena i otklanjanju posljedica poplava.

'Ministarstvo rada i mirovinskoga sustava, u suradnji sa Hrvatskim zavodom za zapošljavanje, omogućit će financiranje tih radnika u punom iznosu, odnosno minimalnu plaću će im isplaćivati HZZ, bez participacije lokalnih jedinica vlasti', odluka je Vlade.

Programi javnih radova gradova i općina pogođenih poplavama iz Brodsko-posavske, Požeško-slavonske i Vukovarsko-srijemske županije, a po potrebi i drugih županija, odobravat će se po ubrzanoj proceduri - stoji u priopćenju.

Inače, premijer Zoran Milanović danas je komentirao poplave koje su zahvatile istok zemlje. Rekao je da je Hrvatska, u odnosu na regiju, dobro organizirana te najavio pomoć onima kojima je uništena imovina, ali i eventualno utvrđivanje odgovornosti.

'To je linija općina i županije, koja je najodgovornija, i državne službe zajedno. Postoje zapisnici s tih sastanaka i vidjet ćemo je li netko odgovoran na kraju. Izgleda da nema žrtava, mada se to još ne može potvrditi. Jesu li ljudi možda ranije trebali biti evakuirani, je li se moglo uopće razmatrati da će nasip popustiti, to su stvari koje, kao i kod svake nezgode, treba utvrditi naknadno', rekao je premijer još prije vijesti da je jedan muškarac poginuo u Rajevom selu.

Na ponovljeni novinarski upit oko utvrđivanja odgovornosti, i koliko će vremena on osobno čekati da dobije informacije, Milanović kaže da - ako se traži 'nečija glava' - on nije prava osoba za odgovor na to pitanje.

'Ja samo tražim da se zna odgovornost i procedura da bi se eventualna greška u budućnosti izbjegla. Nikoga ne treba razapinjati. Možda su ljudi iz tih sela trebali biti evakuirani dan ranije s obzirom da su to predlagale neke državne službe. No, to ne znači da nekoga zbog toga treba osuđivati ili kazneno goniti, nego naprosto da se te greške, ako su greške, u budućnosti izbjegnu i to je sve', pojasnio je premijer Milanović.

Najavljuje da oni građanima kojima je imovina uništena ili nepovratno oštećena, i koji ispunjavaju određene kriterije, koji će se, kako kaže, 'postaviti nisko, ali razumno' - ti će ljudi dobiti državnu pomoć .

Premijer Milanović je najavio i mogućnost da se Hrvatska, zajedno sa susjednim zemljama, koje nisu članice Europske unije, zajedno prijave za pomoć iz fondova.

Kaže da će tu većinu tehničkih poslova trebati obaviti Republika Hrvatska.